Document ID: 32017D0865

Reference:
20.5.2017
EL
Επίσημη Εφημερίδα της Ευρωπαϊκής Ένωσης
L 131/11
ΑΠΌΦΑΣΗ (ΕΕ) 2017/865 ΤΟΥ ΣΥΜΒΟΥΛΊΟΥ
της 11ης Μαΐου 2017
σχετικά με την υπογραφή, εξ ονόματος της Ευρωπαϊκής Ένωσης, της σύμβασης του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας όσον αφορά θέματα που άπτονται της δικαστικής συνεργασίας σε ποινικές υποθέσεις
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 82 παράγραφος 2 και το άρθρο 83 παράγραφος 1, σε συνδυασμό με το άρθρο 218 παράγραφος 5,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Η Ένωση συμμετείχε μαζί με τα κράτη μέλη ως παρατηρητής στις διαπραγματεύσεις της σύμβασης του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας («η σύμβαση»), η οποία εγκρίθηκε από την επιτροπή υπουργών του Συμβουλίου της Ευρώπης στις 7 Απριλίου 2011. Η σύμβαση άνοιξε προς υπογραφή στις 11 Μαΐου 2011.
(2)
Σύμφωνα με το άρθρο 75 της σύμβασης, η σύμβαση είναι ανοιχτή για υπογραφή από την Ένωση.
(3)
Η σύμβαση διαμορφώνει ένα ολοκληρωμένο και πολύπλευρο νομικό πλαίσιο για την προστασία των γυναικών από όλες τις μορφές βίας. Αποσκοπεί στην πρόληψη, στη δίωξη και στην εξάλειψη της βίας κατά των γυναικών και της ενδοοικογενειακής βίας. Καλύπτει ευρύ φάσμα μέτρων, από τη συλλογή δεδομένων και την αύξηση της ευαισθητοποίησης έως τη θέσπιση νομικών μέτρων για την ποινικοποίηση διαφόρων μορφών βίας εις βάρος των γυναικών. Περιλαμβάνει μέτρα για την προστασία των θυμάτων και την παροχή υπηρεσιών υποστήριξης και θίγει τη διάσταση της βίας με βάση το φύλο στον τομέα του ασύλου και της μετανάστευσης. Η σύμβαση καθιερώνει ειδικό μηχανισμό παρακολούθησης προκειμένου να διασφαλίζεται η αποτελεσματική εφαρμογή των διατάξεών της από τα μέρη.
(4)
Η υπογραφή της σύμβασης εξ ονόματος της Ένωσης θα συμβάλει στην υλοποίηση της ισότητας μεταξύ γυναικών και ανδρών σε όλους τους τομείς, η οποία αποτελεί βασικό στόχο και αξία της Ένωσης που πρέπει να υλοποιείται σε όλες τις δραστηριότητες της Ένωσης σύμφωνα με τα άρθρα 2 και 3 της Συνθήκης για την Ευρωπαϊκή Ένωση (ΣΕΕ), με το άρθρο 8 της Συνθήκης για τη λειτουργία της Ευρωπαϊκής Ένωσης (ΣΛΕΕ) και με το άρθρο 23 του Χάρτη των Θεμελιωδών Δικαιωμάτων της Ευρωπαϊκής Ένωσης. Η βία κατά των γυναικών αποτελεί παραβίαση των ανθρωπίνων δικαιωμάτων τους και ακραία μορφή διάκρισης, η οποία πηγάζει από τις ανισότητες μεταξύ των φύλων και συμβάλλει στη διατήρηση και την ενίσχυσή τους. Η Ένωση, δεσμευόμενη να εφαρμόσει τη σύμβαση, επιβεβαιώνει την προσήλωσή της στην καταπολέμηση της βίας κατά των γυναικών εντός της επικράτειάς της και ανά τον κόσμο και ενισχύει την τρέχουσα πολιτική δράση της και το υφιστάμενο σημαντικό νομικό πλαίσιο στον τομέα της ποινικής δικονομίας, που έχει ιδιαίτερη σημασία για τις γυναίκες και τα κορίτσια.
(5)
Οι τομείς που καλύπτονται από τη σύμβαση υπάγονται στην αρμοδιότητα τόσο της Ένωσης όσο και των κρατών μελών της.
(6)
Η σύμβαση θα πρέπει να υπογραφεί εξ ονόματος της Ένωσης όσον αφορά θέματα που εμπίπτουν στην αρμοδιότητα της Ένωσης στον βαθμό που η σύμβαση ενδέχεται να επηρεάσει κοινούς κανόνες ή να μεταβάλει το πεδίο εφαρμογής τους. Τούτο ισχύει ειδικότερα για ορισμένες διατάξεις της σύμβασης που άπτονται της δικαστικής συνεργασίας σε ποινικές υποθέσεις και για τις διατάξεις της σύμβασης περί ασύλου και μη επαναπροώθησης. Τα κράτη μέλη διατηρούν την αρμοδιότητά τους στον βαθμό που η σύμβαση δεν επηρεάζει κοινούς κανόνες ούτε μεταβάλλει το πεδίο εφαρμογής τους.
(7)
Η Ένωση έχει επίσης αποκλειστική αρμοδιότητα για την ανάληψη των υποχρεώσεων που ορίζονται στη σύμβαση σε σχέση με τα θεσμικά της όργανα και τη δημόσια διοίκησή της.
(8)
Καθώς η αρμοδιότητα της Ένωσης και οι αρμοδιότητες των κρατών μελών είναι αλληλένδετες, η Ένωση πρέπει να καταστεί συμβαλλόμενο μέρος της σύμβασης μαζί με τα κράτη μέλη, έτσι ώστε από κοινού να μπορούν να εκπληρώνουν τις υποχρεώσεις που ορίζονται στη σύμβαση και να ασκούν τα δικαιώματα που τους έχουν δοθεί με συνεκτικό τρόπο.
(9)
Η παρούσα απόφαση αφορά τις διατάξεις της σύμβασης για τη δικαστική συνεργασία σε ποινικές υποθέσεις στον βαθμό που οι εν λόγω διατάξεις ενδέχεται να επηρεάσουν κοινούς κανόνες ή να μεταβάλουν το πεδίο εφαρμογής τους. Δεν αφορά τα άρθρα 60 και 61 της σύμβασης, τα οποία εξετάζονται σε χωριστή απόφαση του Συμβουλίου για την υπογραφή η οποία θα εκδοθεί παράλληλα με την παρούσα απόφαση.
(10)
Η Ιρλανδία και το Ηνωμένο Βασίλειο δεσμεύονται από τις οδηγίες του Ευρωπαϊκού Κοινοβουλίου και του Συμβουλίου 2011/36/ΕΕ (1) και 2011/93/ΕΕ (2) και, ως εκ τούτου, συμμετέχουν στην έκδοση της παρούσας απόφασης.
(11)
Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο έχει προσαρτηθεί στη ΣΕΕ και στη ΣΛΕΕ, η Δανία δεν συμμετέχει στη θέσπιση της παρούσας απόφασης και, συνεπώς, δεν δεσμεύεται από αυτήν ούτε υπόκειται στη εφαρμογή της.
(12)
Η σύμβαση θα πρέπει να υπογραφεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η υπογραφή, εξ ονόματος της Ευρωπαϊκής Ένωσης, της σύμβασης του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας όσον αφορά θέματα που άπτονται της δικαστικής συνεργασίας σε ποινικές υποθέσεις εγκρίνεται, με την επιφύλαξη της σύναψης της εν λόγω σύμβασης (3).
Άρθρο 2
Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη σύμβαση εξ ονόματος της Ένωσης.
Άρθρο 3
Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 11 Μαΐου 2017.
Για το Συμβούλιο
Ο Πρόεδρος
R. GALDES
(1)  Οδηγία 2011/36/ΕΕ του Ευρωπαϊκού Κοινοβουλίου και του Συμβουλίου, της 5ης Απριλίου 2011, για την πρόληψη και την καταπολέμηση της εμπορίας ανθρώπων και για την προστασία των θυμάτων της, καθώς και για την αντικατάσταση της απόφασης-πλαίσιο 2002/629/ΔΕΥ του Συμβουλίου (ΕΕ L 101 της 15.4.2011, σ. 1).
(2)  Οδηγία 2011/93/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με την καταπολέμηση της σεξουαλικής κακοποίησης και της σεξουαλικής εκμετάλλευσης παιδιών και της παιδικής πορνογραφίας και την αντικατάσταση της απόφασης-πλαίσιο 2004/68/ΔΕΥ του Συμβουλίου (ΕΕ L 335 της 17.12.2011, σ. 1).
(3)  Το κείμενο της προς υπογραφή σύμβασης επισυνάπτεται στην παρούσα απόφαση.

Summary:
Προσχώρηση της ΕΕ στη Σύμβαση της Κωνσταντινούπολης
Προσχώρηση της ΕΕ στη Σύμβαση της Κωνσταντινούπολης
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Απόφαση (ΕΕ) 2017/865 – υπογραφή της Σύμβασης του Συμβουλίου της Ευρώπης σχετικά με τη βία κατά των γυναικών εξ ονόματος της ΕE όσον αφορά τη συνεργασία στον τομέα της ποινικής δικαιοσύνης
Απόφαση (ΕΕ) 2017/866 – υπογραφή της Σύμβασης του Συμβουλίου της Ευρώπης σχετικά με τη βία κατά των γυναικών εξ ονόματος της ΕE όσον αφορά το άσυλο και τη μη επαναπροώθηση
ΠΟΙΟΣ ΕΙΝΑΙ Ο ΣΚΟΠΟΣ ΤΩΝ ΑΠΟΦΑΣΕΩΝ;
Εξουσιοδοτούν την Ευρωπαϊκή Ένωση (ΕΕ) να υπογράφει εξ ονόματος της ΕΕ τη Σύμβαση του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας (Σύμβαση της Κωνσταντινούπολης) όσον αφορά θέματα που εμπίπτουν στην αρμοδιότητά της. Πρόκειται για ένα σημαντικό βήμα προς την κατεύθυνση ένταξης της ΕΕ – παράλληλα με τα κράτη μέλη της ΕΕ – ως πλήρες μέρος της Σύμβασης της Κωνσταντινούπολης.
ΒΑΣΙΚΑ ΣΗΜΕΙΑ
Η Σύμβαση της Κωνσταντινούπολης καλύπτει θέματα που εμπίπτουν στις αρμοδιότητες της ΕΕ και των κρατών μελών της.Η ΕΕ πρέπει επομένως να γίνει μέρος της σύμβασης παράλληλα με τα κράτη μέλη, έτσι ώστε, από κοινού, να μπορούν να εκπληρώνουν αποτελεσματικά τις υποχρεώσεις που ορίζονται στη σύμβαση. Οι αποφάσεις αναφέρουν ότι η σύμβαση πρέπει να υπογραφεί εξ ονόματος της ΕΕ όσον αφορά θέματα που εμπίπτουν στις αρμοδιότητές της, κατά το μέτρο που η σύμβαση μπορεί να επηρεάσει τους κοινούς κανόνες της ΕΕ ή να μεταβάλει το πεδίο εφαρμογής τους. Αυτές οι αρμοδιότητες υπάρχουν συγκεκριμένα όσον αφορά τους κανόνες της σύμβασης για τη δικαστική συνεργασία στις ποινικές υποθέσεις και το άσυλο και τη μη επαναπροώθηση (προστασία ατόμου κατά της απέλασης ή της αναγκαστικής επιστροφής σε μια χώρα όπου θα υπήρχε λόγος να φοβάται τη δίωξη – βασικό στοιχείο του καθεστώτος του πρόσφυγα και του ασύλου).
ΑΠΟ ΠΟΤΕ ΕΦΑΡΜΟΖΟΝΤΑΙ ΟΙ ΑΠΟΦΑΣΕΙΣ;
Εφαρμόζονται από τις 9 Ιουνίου 2017.
ΓΕΝΙΚΟ ΠΛΑΙΣΙΟ
Η Σύμβαση της Κωνσταντινούπολης είναι η πιο ολοκληρωμένη διεθνής συνθήκη για την καταπολέμηση και την πρόληψη της βίας κατά των γυναικών* και της ενδοοικογενειακής βίας*. Παρουσιάστηκε και άνοιξε προς υπογραφή το 2011 και εφαρμόζεται από τον Αύγουστο του 2014. Είναι ανοικτή για υπογραφή από την ΕΕ, η οποία συμμετείχε παράλληλα με τα κράτη μέλη, ως παρατηρητής, στις διαπραγματεύσεις της. Οι αποφάσεις (ΕΕ) 2017/865 και (ΕΕ) 2017/866 του Συμβουλίου υιοθετήθηκαν στο πλαίσιο ανακήρυξης του 2017 από την Ευρωπαϊκή Επιτροπή ως έτος επικεντρωμένο σε δράσεις για την καταπολέμηση της βίας κατά των γυναικών. Για περισσότερες πληροφορίες, δείτε:Διεθνής Ημέρα για την εξάλειψη της βίας κατά των γυναικών — Ενημερωτικό δελτίο (Ευρωπαϊκή Επιτροπή).
ΒΑΣΙΚΟΙ ΟΡΟΙ
Βία κατά των γυναικών. Όπως ορίζεται στη Σύμβαση της Κωνσταντινούπολης, οι πράξεις βίας λόγω φύλου (δηλαδή βία που στρέφεται εναντίον μιας γυναίκας επειδή είναι γυναίκα ή που επηρεάζει δυσανάλογα τις γυναίκες) οι οποίες έχουν ως αποτέλεσμα ή είναι πιθανό να έχουν ως αποτέλεσμα τη σωματική, σεξουαλική, ψυχολογική ή οικονομική ζημιά ή ταλαιπωρία για τις γυναίκες, συμπεριλαμβανομένων των απειλών για τέτοιες πράξεις, του εξαναγκασμού ή της αυθαίρετης στέρησης της ελευθερίας, είτε συμβαίνουν στη δημόσια ή την ιδιωτική ζωή.
Ενδοοικογενειακή βία. Όπως ορίζεται στη Σύμβαση της Κωνσταντινούπολης, όλες οι πράξεις σωματικής, σεξουαλικής, ψυχολογικής ή οικονομικής βίας που συμβαίνουν εντός της οικογένειας ή της ενδοοικογενειακής μονάδας ή μεταξύ πρώην ή τρεχόντων συζύγων ή συντρόφων, ανεξάρτητα από το αν ο δράστης μοιράζεται ή έχει μοιραστεί ή όχι την ίδια κατοικία με το θύμα.
ΒΑΣΙΚΑ ΚΕΙΜΕΝΑ
Απόφαση (ΕΕ) 2017/865 του Συμβουλίου, της 11ης Μαΐου 2017, σχετικά με την υπογραφή, εξ ονόματος της Ευρωπαϊκής Ένωσης, της σύμβασης του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας όσον αφορά θέματα που άπτονται της δικαστικής συνεργασίας σε ποινικές υποθέσεις (ΕΕ L 131 της 20.5.2017, σ. 11–12).
Απόφαση (ΕΕ) 2017/866 του Συμβουλίου, της 11ης Μαΐου 2017, σχετικά με την υπογραφή, εξ ονόματος της Ευρωπαϊκής Ένωσης, της σύμβασης του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας όσον αφορά το άσυλο και τη μη επαναπροώθηση (ΕΕ L 131 της 20.5.2017, σ. 13–14).
ΣΥΝΑΦΗ ΚΕΙΜΕΝΑ
Σύμβαση του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας (Σύμβαση της Κωνσταντινούπολης), Στρασβούργο, 12 Απριλίου 2011.
τελευταία ενημέρωση 03.02.2022